Maison berbère

D'Maison berbère war e Jugendstil-Haus aus dem Joer 1930 an der Glesenerstrooss (rue Glesener) an der Stad Lëtzebuerg, dat Enn 2010 ofgerappt gouf.

Den Numm krut d'Haus vum Restaurant Maison Berbère deen dra gefouert gouf. Virdrun huet d'Haus Villa Goebbels geheescht.

Wéi 2010 bekannt gouf, datt d'Villa sollt ofgerappt ginn, hu Vertrieder vun der Associatioun Luxembourg Patrimoine op den architektonesche Wäert vum Gebai opmierksam gemaach. Well awer d'Haus net klasséiert war, konnt d'Ofrappen net verhënnert ginn. D'Polemik déi dobäi ausgeléist gouf, huet dozou gefouert. datt e Mäzen sech fonnt huet, deen d'Haus als sollecht kaaft huet. Et gouf dunn Enn 2010 Stee fir Steen ofgerappt, fir et spéider an der Tréierer Strooss (route de Trèves) zu Gréiwemaacher nees opzeriichten.

Op der neier Plaz soll sech d'Villa harmonesch an d'Noperschaft vun anere Gebaier aus dem Ufank vum 20. Joerhonnert areien.

De Service des sites et monuments nationaux huet 30% vun de Käschte vun der Rettungsaktioun iwwerholl.

Historique
Den Evrard Goebbels war vun Eschweiler-Röhe, bei Oochen, op Lëtzebuerg gezunn, wou hien eng Papeterie en gros gegrënnt huet. 1914 huet hie sech mat der Marie Kremer vun Esch-Uelzecht bestuet, an 1930 hu si zesummen eng Villa, déi spéider Maison berbère an der Glesenerstrooss am Garer Quartier baue geloossR. Schaack, Luxemburger Wort vum 29. Sept. 2012. Den Auteur insistéiert drop, datt d'Haus korrekterweis Maison Goebbels-Kremer misst genannt ginn..

Ee vun den Enkele vum Evrard Goebbels ass de Politiker Robert GoebbelsR. Schaack, Luxemburger Wort vum 29. Sept. 2012..

Quellen
 raz, 2011. "Maison Berbère" ist abgerissen. Wiederaufbau soll in Grevenmacher erfolgen. Luxemburger Wort vum 5. Januar 2011, S. 23.
 Schaack, R., 2012. Maison «berbère»? Lieserbréif am Luxemburger Wort vum 29. September 2012, S. 22.

 Kuckt och 
 Maison Mayer-Ensch, eng fréier Maison de maître an der Philippsgaass an der Stad Lëtzebuerg
 Lëscht vun den nationale Monumenter an der Gemeng Lëtzebuerg
 Lëscht vun de klasséierte Monumenter zu Lëtzebuerg

 Um Spaweck 
 D'Maison berbère op der Websäit vum Luxemburger Wort vum
 5. Oktober 2010 
13. Oktober 2010 
23. November 2010 
 Op der Websäit vum Le Quotidien 
 Op der Websäit vun de Stater Sozialisten

Kategorie:Fréier Gebaier an der Stad Lëtzebuerg
Kategorie:Gemeng Gréiwemaacher